钦定古今图书集成/明伦汇编/闺媛典/第028卷 > 济北相崔君夫人诔 前人
## 钦定古今图书集成/明伦汇编/闺媛典/第028卷 > 济北相崔君夫人诔 前人

“维延熹四年，故济北相崔夫人卒。呜呼哀哉！世丧母
仪，宗殒宪师，哀哀孝子，靡所瞻依。凡百赴吊，至止增
悲。投涕歔欷，共叙赫姿。”乃为《诔》曰：

“清和有铄。时惟哲母。令仪令色，爰以资始。塞渊其心，
淑慎其止。于母斯勤，在子斯敏。仰览篇籍，俯釐丝枲。
多才多艺，于何不有。休誉邈焉，允女之英。乃及崔君，

莫之与二。天祚明德，底之方谷。于赫崔君，膺兹祉禄。”
夫人有裔，翼此清淑。仁风温润，义惠优渥。推恩中外，
施浃疏族。食不兼膳，服不纤縠。以俭为荣，以奢为辱。
堂堂其裔，惟世之良。于其令母，受兹义方。训以柔和，
董以严刚。怒不伤爱，喜不乱庄。纳之轨度，终焉允臧。
是用登𬯀，享其宠光。虽则崇盛，犹匪宁息。同其妇子，
茂师其职。服贵无荒，尊不舍力。密勿不忘，惟德之极。
昔在共姜，陪臣之母。劳谦纺绩，仲尼是纪。矧兹夫人，
帝室命妇，犹日孜孜，复礼克己。人亦有言，“仁者寿长。
宜登永年，黄耇无疆。昊天不吊，降此残殃。寝疾弥留，
精爽悴伤。惨怛孝子，惴惴其惶。靡神不举，无药不将。
呜呼哀哉！”于是孝子长叫，气绝复苏。号呼告哀，不知
其辜。昊天上帝，忍吊“遗孤。寻想游灵，焉识所徂。呜呼
哀哉！既殡神柩，薄言于归。冢宰丧仪，循礼无遗。切切
丧主，瘠羸哀哀。情兮长慕，涕兮无欷。行旅挥涕，千里
吁咨。乃谋卜筮，言考其良。建彼兆域，于时翳藏。冥冥
窀穸，无时有阳。灯烛既灭，马道纳光。形影不见，定省
何望？嗟其哀矣，不可弭忘。日月代序，古有如丧。由斯
夫人”，荣华有章。配彼哲彦，既隆且昌。顾景赫奕，馈供
孔将。惟以慰怀，庶无永伤。呜呼哀哉！